ORDENANZA REGULADORA DA LIMPEZA, ORNATO E RECOLLIDA DE RESIDUOS
ADMINISTRACIÓN LOCAL — Municipal — Vilaboa (Ordenanzas e Regulamentos, 11/02/2016)

A presente ordenanza municipal de limpeza viaria ten por obxecto regular, dentro da esfera das competencias municipais, a limpeza das vías e a ornamentación pública establecendo unhas normas xerais de actuación ao respecto, así como un sistema de infraccións e sancións para o caso de incumprimento. Con iso, preténdese facer do municipio de Vilaboa un lugar máis hixiénico, máis limpo e habitable, de xeito que os veciños poidan colaborar e ser partícipes da mellora hixiénica e da imaxe do Concello. A razón desta ordenanza é, esencialmente, orientar, informar e, en último caso, sancionar á cidadanía, no seu desenvolvemento cotián no medio en que está inserto, no ámbito municipal, en todo o relativo á limpeza viaria, ornamentación pública e protección do patrimonio municipal así como, a través dunha maior concienciación cidadá, colaborar para que o noso municipio permaneza limpo, e ofreza unha imaxe atractiva ós visitantes. Así pois, o Concello de Vilaboa, no exercicio das potestades regulamentarias e de autoorganización, aproba a seguinte ordenanza: A presente ordenanza ten por obxecto a regulación, dentro do ámbito das competencias do Concello de Vilaboa, daquelas actividades dirixidas á limpeza das vías e espazos públicos, fomentando actitudes encamiñadas á eliminación da suciedade e ao mantemento da limpeza e da ornamentación pública en todo o termo municipal. Toda a veciñanza, así como os e as visitantes en aqueles aspectos que lles afecten deben cumprir as prescricións contidas na presente ordenanza e nas normas complementarias que no seu caso se diten.1.–A regulación da presente ordenanza ten en conta os principios do artigo 45 da Constitución Española; os arts.25e 26 da Lei 7/85, do 2 de abril, reguladora das bases do réxime local, respecto da obriga de velar por un medio ambiente axeitado para o desenvolvemento da persoa, e de prestar os servizos de limpeza viaria.2.–Art.4.1. a) da Lei 7/85, do 2 de abril, reguladora das bases do réxime local; art.6.1. a) da Lei 5/97, do 22 de xullo, de administración local de Galicia; e art.4.1. a) do Real decreto 2568/86, do 28 de novembro, respecto das potestades regulamentaria e de autoorganización.3.–Art.4.1. f) da Lei 7/85, do 2 de abril, reguladora das bases do réxime local, e disposición adicional única da Lei11/99, do 21 de abril, de modificación da Lei 7/85, do 2 de abril, respecto da potestade sancionadora pola comisión de infraccións, sendo de aplicación supletoria, para a súa substanciación, o procedemento previsto no Real decreto 1398/1993, do 4 de agosto.4.–No mesmo sentido, ao abeiro do disposto no artigo 5 da Lei 10/2008, do 3 novembro, de residuos de Galicia as entidades locais serán competentes para a xestión dos residuos urbanos, correspondendo ós concellos, como servizo obrigatorio, a recollida, o transporte e a eliminación dos residuos urbanos, na forma que establezan as respectivas ordenanzas.1.–Para os efectos da presente ordenanza, enténdese por vía pública os paseos, rúas, camiños, avenidas, prazas, beirarrúas, xardíns, zonas verdes, parques e demais bens de propiedade municipal destinados directamente ao uso común xeral dos veciños, quedando, por tanto, excluídas as urbanizacións privadas, xardíns particulares, pasaxes pechadas, patios interiores, solares privados, accesos a garaxes, galerías comerciais e similares, nos que a limpeza é responsabilidade dos particulares, sexa en propiedade única, compartida ou en réxime de propiedade horizontal. O Concello de Vilaboa exercerá o control da limpeza destes elementos, e poderá obrigar a estás persoas responsables, independentemente das sancións a que dera lugar a súa actuación.2.–Así mesmo, quedan excluídos do ámbito desta ordenanza os terreos ou bens que, aínda sendo de propiedade municipal, estean sometidos a un uso común especial ou a un uso privativo por particulares, entidades públicas ou privadas ou outras administracións públicas, logo das correspondentes licenzas e concesións, respectivamente. Para os efectos da presente ordenanza, entenderanse: 1.–Por rótulos, os anuncios fixos ou móbiles realizados mediante pintura, ou calquera outro material destinados a conferirlles unha longa duración.2.–Por carteis, os anuncios (impresos, pintados ou escritos) sobre papel ou outro material de escasa consistencia. Se son de formato reducido e distribución manual, os carteis terán a consideración de panfletos.3.–Por pancartas, os anuncios publicitarios de gran tamaño, situados na vía pública sobre un soporte non ríxido.4.–Por pintadas, as inscricións realizadas na vía pública, sobre os muros ou paredes dos edificios, ou sobre calquera dos elementos estruturais ou do mobiliario urbano.5.–Por bandeirolas, os anuncios publicitarios de escaso tamaño e que, como colgantes, adoitan dispoñerse suxeitos a un elemento común que na maioría dos casos se apoia en partes de edificios ou mobiliario urbano.6.–Por pegatinas, os impresos dotados de material adhesivo nunha das súas caras, que poidan aplicarse directamente en calquera outro elemento sólido.7.–Por panfletos e folletos, os fragmentos de papel ou de material análogo que se lle distribúen á cidadanía ou se depositan na vía pública, vehículos, buzóns exteriores etc. A limpeza da rede viaria pública, tanto de tránsito rodado como peonil, realizarana os servizos municipais coa frecuencia conveniente, e a través das formas de xestión que acorde o Concello de Vilaboa conforme coa lexislación en vigor. A limpeza das rúas, camiños, espazos, solares e terreos de dominio particular levarase a cabo polos seus donos, seguindo as directrices que marque o Concello para acadar niveis adecuados de hixiene. As comunidades de propietarios ou quen habite o inmoble ou inmobles lindeiros están obrigados a manter limpos os patios de luces, patios de quinteiro ou calquera espazo sen edificar anexos ao edificio ou vivenda, sexan comúns ou propios, rexéndose para o efecto polas súas normas estatutarias e, no seu defecto, pola directrices do Concello, non podendo en ningún dos casos contradicir a presente ordenanza. Os titulares, propietarios, arrendatarios, concesionarios deberán mantelos en condicións de seguridade, salubridade e ornato incluíndo dentro das obrigas: 7.1.—A limpeza de vexetación e maleza de xeito que non invada a vía pública nin as propiedades dos veciños estremeiros, sen prexuízo do cumprimento do establecido pola normativa urbanística, normativa sectorial ou Código Civil en canto a distancias das plantacións a viais, a infraestruturas e propiedades privadas.7.2.—Para a corta de arboredo autóctono ou limpeza de montes estarase ó establecido na normativa sobre urbanismo, medio ambiente e medio rural en canto ás autorizacións administrativas.7.3.—Para a corta de arboredo ou limpeza de vexetación en zonas de afectación do dominio publico hidráulico terase en conta o establecido na normativa sobre autorizacións administrativas para ditas zonas.7.4.—Cando a obriga de manter en condicións de ornato e seguridade os terreos e solares leve consigo a realización de actuacións urbanísticas será preceptiva a solicitude de licenza municipal, sen prexuízo da autorización sectorial previa da administración competente cando sexa esixible.7.5.—A realización de tarefas de mantemento e conservación en terreos afectados por elementos de valor histórico artístico, patrimonial ou arqueolóxico, esixirá a autorización previa do organismo competente en materia de patrimonio.7.6.—A realización de tarefas de limpeza e mantemento en zonas de dominio ou servidume de estradas, autoestradas, ferrocarril, viais ou zonas de uso público farase adoptando as medidas de seguridade necesarias.7.7. A obriga sobre salubridade dos terreos e solares farase extensiva o control de pragas cheiros ou molestias. Os residuos incluídos na recollida de lixo domiciliaria depositaranse en envases non retornables e resistentes, separando adecuadamente os distintos tipos de residuos e depositándoos no colector correspondente. Cartón, papel, vidro e envases e embalaxes depositaranse nos colectores dispostos para o efecto. No caso de cartóns, embalaxes e caixas depositaranse convenientemente pregados. Queda prohibido tirar céspede, herba, restos de poda, e outros restos propios de limpezas de terreos, parcelas ou hortas nos contedores do lixo. (O concello informara do lugar onde se depositaran este tipo de restos vexetais ). 1.– A realización de actos ou espectáculos de carácter público estarán sometidos a previo control municipal, debendo presentarse a solicitude de autorización ou declaración responsable coa documentación esixida nos prazos determinados pola normativa. das persoas da organización de actos públicos son responsables da suciedade ou deterioro dos elementos urbanos ou arquitectónicos que se produzan nos espazos utilizados e están obrigados á súa reparación ou reposición.2.–A Administración municipal poderá esixir aos ditos organizadores unha fianza polo importe previsto dos traballos de limpeza que deriven da celebración do acto. Para tal efecto e a fin de que os servizos municipais prevexan as necesidades de contedores e a organización da limpeza, a organización comunicarallo ao Concello con suficiente antelación á celebración, quedando a dita fianza a reserva da súa liquidación definitiva. Prohíbese tirar á vía pública todo tipo de residuos. Quen transite polas rúas, prazas, parques, xardíns e outros espazos públicos e queira desprenderse de residuos de pequena entidade (cabichas, cáscaras, papeis, etc.), utilizará as papeleiras e/ou contedores instalados para tal fin. Os usuarios absteranse de toda manipulación sobre as papeleiras, así como de realizar calquera acto que as deteriore ou as inutilice para o uso ao que están destinadas. Queda prohibida calquera operación que poida ensuciar as vías e espazos libres públicos, e, en especial: 1.–Quen estea ao fronte de quioscos ou postos autorizados na vía ou espazos públicos están obrigados a manter limpo o espazo no que desenvolven o seu cometido e as súas proximidades durante o horario en que realicen a súa actividade, e deixalo no mesmo estado unha vez finalizada.2.–A mesma obriga incumbe aos donos de cafés, bares e establecementos análogos en canto á superficie que ocupen con veladores, mesas, cadeiras, etc. Todo o mobiliario empregado deberá ser retirado da vía pública unha vez expirado o prazo da correspondente autorización municipal.3.–Os titulares dos establecementos, quioscos ou postos, deberán instalar e manter pola súa conta as papeleiras necesarias. A recollida dos residuos acumulados nelas realizarase polo titular do establecemento. Os propietarios ou condutores de vehículos que transporten terras, entullos, materiais pulverulentos, áridos, formigón, cartóns, papeis ou materiais similares, terán que tomar cantas medidas sexan precisas para cubrir tales materiais durante o transporte e evitar que pola súa natureza ou pola velocidade do vehículo ou do vento caian sobre a vía pública os materiais transportados. Así mesmo, antes de saír das obras, graveiras, etc., terán que lavarse os baixos e rodas dos vehículos para impedir que ensucien as vías públicas, mediante calquera sistema de lavado, podendo os servizos técnicos municipais esixir o uso doutro sistema que se considere máis efectivo. Os vehículos destinados aos traballos de construción, darán cumprimento ás prescricións que se establecen sobre transporte e vertido de terras e entullos. Queda prohibido o transporte de formigón con vehículo formigoneira sen levar pechada a boca de descarga cun dispositivo que impida o vertido de formigón na vía pública. Prohíbese limpar as formigoneiras na vía pública. Finalizadas as operacións de carga, descarga, saída ou entrada a obras, almacéns, fincas, etc., de calquera vehículo que poida producir suciedade na vía pública, o persoal responsable das citadas operacións, e subsidiariamente, os titulares dos establecementos e obras onde se efectuaran e, en último termo, o propietario ou o condutor do vehículo, limparán a vía pública e os elementos desta que se tiveran ensuciado, así como retirarán os materiais vertidos. As persoas mencionadas no apartado anterior, e pola mesma orde, serán as responsables das infraccións e dos danos que delas se deriven. Cando se realicen obras na vía pública ( previa obtención de autorización das administración competentes) os materiais sobrantes e entullos terán que ser retirados dentro das corenta e oito horas seguintes á terminación dos traballos, deixándoos entre tanto debidamente amoreados para non perturbar a circulación de persoas e vehículos. Sobrepasado o termo de corenta e oito horas, os materiais abandonados na vía pública adquirirán o carácter de propiedade municipal, poderán ser retirados polo concello sen que o responsable poida reclamar ao Concello polas perdas ocasionadas na eliminación destes materiais, e sen prexuízo da taxa fiscal que se aplique debido á prestación do correspondente servizo, nin das sancións que sexan aplicables. Cando se trate de obras na vía pública, deberán adoptarse as medidas de seguridade, ornato e salubridade, establecidas pola normativa en vigor, sen prexuízo daquelas outras que poidan se esixidas polo Concello ou o titular da vía. Cando se trate de edificios ou infraestruturas públicas ou privadas, en construción, rehabilitación, reforma ou derribo, será o contratista da obra o responsable da limpeza da vía pública, así como da limpeza de camiños e rúas en todo o percorrido polo termo municipal, que efectúenos vehículos adscritos á obra. As persoas que conduzan cans ou outros animais polas vías e espazos públicos deben levalos suxeitos e deben impedir que estes ensucien en calquera lugar público. No caso de que as deposicións dos animais se realicen na vía pública, a persoa que conduza o animal está obrigada á súa retirada, limpeza e depósito en colectores de materias orgánicas. Os propietarios das fincas, vivendas e establecementos ou subsidiariamente, os titulares, están obrigados a mantelas nas debidas condicións de seguridade, limpeza e ornato público. As comunidades de propietarios dos edificios ou as persoas propietarias de fincas, vivendas e establecementos están obrigados a manter limpas e en bo estado as fachadas, os rótulos de numeración dos portais, as medianeiras descubertas, as entradas, as escaleiras de acceso e, en xeral, todas as partes dos inmobles que sexan visibles dende a vía pública. Os propietarios (particulares ou promotores e construtores) dos baixos deberán pechalos debidamente, con ladrillo ou bloque, levando a cabo o seu recebado, salpicado e en todo caso pintado. Para estes efectos, os propietarios deberán proceder aos traballos de mantemento, limpeza, recebado e estucado, cando por motivos de ornato público sexa necesario ou o ordene a autoridade municipal, logo do informe dos servizos municipais competentes. Suposto o incumprimento dos apartados anteriores, e logo do trámite de audiencia, o Concello requirirá aos responsables para que no prazo que se lles sinale realicen as obras u operacións necesarias. Cando se realicen limpezas de escaparates, portas, toldos, etc., adoptaranse precaucións para non causar molestias aos transeúntes nin ensuciar a vía pública. Se se ensuciase por tal motivo, os donos do inmoble limparán os residuos. Iguais precaucións terán que adoptarse para a limpeza de balcóns e terrazas, así como para o rego de plantas instaladas neles. Co obxecto de manter as condicións de limpeza que esixen o ornato e a estética do municipio, queda prohibido: a) Realizar inscricións ou pintadas nas paredes, muros, cabinas, fachadas, valos, así como no mobiliario urbano. b) Colocar carteis en lugares non autorizados expresamente para iso, como arbores, contedores de lixo, fachadas de edificios, farois, bancos e demais mobiliario urbano. c) Riscar, ensuciar ou arrancar os carteis ou anuncios situados nos lugares autorizados para o efecto. Corresponde ás persoas propietarias a limpeza das beirarrúas, paisaxes, calzadas, prazas, etc., das urbanizacións de dominio e uso privado. Será tamén obriga das persoas propietarias a limpeza dos patios interiores de quinteiro, as fincas particulares, as galerías comerciais e similares. Dende as fincas particulares, non pode sobresaír á vía pública ningunha clase de vexetación ou maleza que supoña risco ou molestia para o tráfico, vial ou peonil ou xere residuos ou restos para os espazos públicos. O Concello exercerá o control e inspección do estado de limpeza dos elementos obxecto dos apartados anteriores, e poderá requirir aos responsables para a súa limpeza, de acordo coas instrucións que para o efecto diten os servizos municipais. Os propietarios de fincas deberán mantelas libres de refugallos e residuos, e nas debidas condicións de salubridade, hixiene, seguridade e ornato público. A prescrición anterior inclúe a esixencia da súa desratización e desinfección. Os propietarios ou titulares de inmobles coidarán de manter limpas as paredes ou fachadas de calquera tipo de anuncio que non sexa o específico dunha profesión ou actividade mercantil. A colocación de carteis, rótulos de establecementos ou anuncios realizarase na forma que se estableza na autorización ou licenza municipal que se outorgue ao respecto. Queda prohibida a colocación de carteis, rótulos, pegatinas, así como calquera outro elemento publicitario ou de comunicación e a distribución de panfletos pola vía pública, sen autorización municipal. Con autorización municipal poderán colocarse pancartas e bandeirolas que anuncien eventos culturais ou deportivos, ou nas situacións expresamente autorizadas pola autoridade municipal competente sen prexuízo da previa autorización doutras administracións competentes. A publicidade electoral regularase mediante o establecido na súa lexislación específica. A autoridade municipal regulará en cada caso as condicións en que poderán utilizarse os espazos que para tal fin destine o Concello, e a tramitación necesaria para solicitar a correspondente autorización. Prohíbese a colocación de pancartas e bandeirolas suxeitas ás árbores en calquera dos seus elementos. A solicitude de autorización para a colocación de pancartas ou bandeirolas, deberá acompañarse de: a) Memoria explicativa. b) Plano de situación dos lugares onde se pretenden colocar. c) Plano de detalle co contido e dimensións das pancartas ou bandeirolas. d) Duración da instalación. e) O compromiso do responsable de retiralas e de reparar os desperfectos causados na vía pública ou aos seus elementos estruturais ou en farois ou mobiliario urbano. As pancartas ou bandeirolas suxeitas aos elementos estruturais da vía pública, deberán situarse a unha altura mínima de colocación, medida no punto máis baixo, será de 5 m. cando afecte a calzada ou aparcamentos, e de 3 m. en beirarrúas, paseos e outras zonas peonís. As pancartas e bandeirolas deberán ser retiradas polas persoas responsables da súa colocación tan pronto como caducase o prazo para o que foron autorizadas. De non facelo así, serán retiradas polos servizos municipais, imputándose aos responsables os custos correspondentes ao servizo prestado, sen prexuízo da imposición das sancións a que houbese lugar. Prohíbese toda clase de pintadas na vía pública, tanto sobre os seus elementos estruturais, calzadas, beirarrúas e mobiliario urbano, como sobre os muros, paredes, estatuas, monumentos e calquera elemento externo. Poderanse autorizar as pinturas murais realizadas sobre os valos dos soares, peches de obra, paredes medianeiras vistas, etc. Prohíbese esparexer e tirar sobre a vía pública toda clase de panfletos ou materiais similares, así como a súa colocación en parabrisas de vehículos ou calquera outro soporte similar, sen autorización municipal. Os servizos municipais correspondentes limparán os espazos públicos que se tiveran visto afectados pola distribución ou dispersión de panfletos ou folletos, imputando aos responsables o custo dos servizos extraordinarios prestados, sen prexuízo da imposición das sancións que correspondan.1.–Prohíbese depositar na vía pública toda clase de entullos ou refugallos procedentes de obras de construción e remodelación de inmobles, ou de obras realizadas no seu interior.2.–Igualmente, queda prohibido almacenar na vía pública, fóra dos límites dos valos protectores de obras, o material de construción.3.–Os residuos e materiais a que se refire o presente artigo só poderán ser almacenados na vía pública utilizando colectores adecuados ao cumprimento da normativa aplicable, e na forma e condicións autorizadas polo Concello. Sen prexuízo do pago das taxas que lle sexan de aplicación.4.–Os colectores para obras serán retirados da vía pública: 1.–Ao expirar o termo da concesión da licenza de obras.2.–Cando existan razóns de interese público logo do requirimento da autoridade municipal.3.–En canto estean cheos, para o seu baleirado e sempre dentro do mesmo día en que se producira o seu enchido.4.–Unha vez finalizada a xornada laboral, cubriranse para impedir o esparexemento de materiais. Queda prohibido o abandono en espazos públicos de mobles, electrodomésticos e demais pertenzas. As persoas que desexen desprenderse destes elementos solicitarán información ao Concello respecto da forma de proceder.1.–As responsabilidades derivadas do incumprimento das obrigas sinaladas nesta ordenanza serán esixibles non só polos actos propios, senón tamén polos de aquelas persoas e animais polos que se deba responder nos termos previstos no Código Civil.2.–Cando se trate de obrigas colectivas como uso, conservación e limpeza de zonas comúns, etc., a responsabilidade será atribuída á respectiva comunidade de propietarios ou habitantes do inmoble cando non estea constituída.3.–Cando se causen danos a terceiros como consecuencia da actuación das entidades que, no seu caso, realicen a xestión indirecta do servizo, procederase conforme ao establecido na lexislación de contratos das administracións públicas e pregos de cláusulas administrativas e prescricións técnicas que rexan o expediente de contratación. O Concello responderá directamente dos danos e prexuízos causados aos particulares nos seus bens e dereitos como consecuencia do funcionamento dos servizos públicos ou da actuación das súas autoridades, funcionarios ou axentes, nos termos establecidos na lexislación xeral sobre responsabilidade administrativa. As infraccións da presente ordenanza clasifícanse en leves, graves e moi graves: a) Considéranse infraccións leves as seguintes: 1. Incumprimento das normas sobre limpeza da vía pública como consecuencia do uso común xeral dos cidadáns.2. Ensuciar a vía pública como consecuencia da tenencia de animais ou por tirar outros pequenos residuos, tales como chicles, restos de froitos secos, cabichas, papeis, envoltorios, etc.3. Ensuciar a vía pública como consecuencia do consumo de bebidas alcohólicas ou refrescantes, tanto en envases de cristal como de plástico, metal ou similares.4. Librar residuos fóra dos colectores ou en elementos de contención distintos dos permitidos.5. Depositar residuos en horas ou lugares distintos aos sinalados polos servizos municipais, ou en colectores que non se correspondan co residuo depositado.6. Incumprimento da obriga de limpeza en paisaxes e urbanización particulares.7. Colocar, esparexer ou tirar panfletos, carteis, pancartas, bandeirolas ou materiais similares.8. Incumprimento das obrigas establecidas no artigo 8.9. Todas aquelas que non estean expresamente recollidas noutros epígrafes deste artigo. b) Considéranse infraccións graves as seguintes: 1. Ensuciar a vía pública a consecuencia de efectuar obras e outras actividades que esixan limpeza segundo esta ordenanza.2. Incumprimento da obriga de mantemento de limpeza de fachadas, rótulos anunciantes, toldos, medianeiras, entradas, escaleiras de acceso e, en xeral, todas as partes dos inmobles que sexan visibles dende a vía pública.3. Incumprimento do deber de limpeza e mantemento de solares.4. Ensuciar a vía pública a consecuencia de actividades en establecementos comerciais, hostaleiros, quioscos, postos na rúa e similares.5. Abandonar mobles, pertenzas domésticas, materiais residuais ou outros obxectos similares en fincas, camiños ou calquera outro lugar non habilitado especialmente para iso.6. Librar na vía pública residuos excluídos dos servizos de recollida domiciliaria, e por tanto susceptibles dun especial tratamento e depósito, sempre que este feito non sexa clasificado como moi grave no apartado seguinte.7. Incumprimento das normas desta ordenanza sobre actos públicos, pancartas, carteis, rótulos, pintadas e panfletos.8. Non manter os elementos de contención retornables en perfectas condicións de uso e limpeza.9. Efectuar manipulación de lixo na vía pública.10. Librar envases e residuos de envases en colectores comúns ou na vía pública.11. A reiteración de 2 faltas leves no período de dous anos. c) Considéranse infraccións moi graves as seguintes: 1. Ensuciar a vía pública con motivo do transporte de materiais de obra, terras, entullos ou residuos especiais, ao non ter adoptado medidas no vehículo para impedir os vertidos.2. Efectuar vertidos de terras e entullos en lugares non autorizados.3. Depositar na vía pública animais mortos ou residuos de carácter especial (perigosos, sanitarios, etc.). 4. Realizar actos vandálicos, pintadas ou pegar elementos publicitarios no mobiliario urbano (colectores, papeleiras, marquesiñas, etc.). 5. Romper, queimar, arrincar ou deteriorar gravemente equipamentos, infraestruturas, instalacións ou elementos dos servizos públicos, así como o mobiliario urbano.6. A reiteración de 3 faltas graves no período de dous anos. As sancións que poderá impoñer a comisión das infraccións indicadas (artigo 141 da Lei 7/1985, do 2 de abril, serán: 1.–Para as que teñan a consideración de leves, poderase impoñer unha multa de ata 750 euros.2.–Para as infraccións que teñan a consideración de graves, poderase impoñer unha multa de ata 1.500 euros.3.–Para as infraccións que teñan a consideración de moi graves, poderase impoñer unha multa de ata 3.000 euros.4.–No caso de reincidencia na infracción da obriga establecida no artigo 12 desta ordenanza, poderase impoñer tamén a sanción de retirada temporal da licenza ou autorización municipal para o funcionamento do establecemento de que se trate, ata un máximo dun ano. Todo isto sen prexuízo de esixirlles aos responsables da infracción, se fose o caso, que realicen os traballos de eliminación do lixo ou sucidade xerada e que indemnicen os danos causados. Para a imposición das sancións que puideran derivarse desta ordenanza, procederase de acordo coa normativa de procedemento en vigor. As infraccións leves prescribirán aos seis meses, as graves ao ano e as moi graves aos dous anos.1.–As sancións que poidan impoñerse en cumprimento do disposto nos artigos anteriores, serán independentes das que poidan proceder como consecuencia da vulneración das disposicións sectoriais aplicables en materia urbanística, medioambiental, etc., das indemnizacións de danos e prexuízos a prol de terceiros que procedesen, ou das accións de diferente natureza que a Corporación poida exercitar ao respecto. As responsabilidades e sancións mencionadas se substanciarán e executarán, no seu caso, por vía executiva.2.–A imposición das sancións correspondentes previstas nesta ordenanza será compatible coa esixencia ó infractor da reposición da situación alterada polo mesmo ó seu estado orixinario, así como coa indemnización de danos e prexuízos causados. Cando ditos danos e prexuízos se produzan en bens de titularidade municipal, o Concello, previa taxación polos servizos municipais competentes, determinará o importe da reparación, que será comunicado ó infractor ou a quen deba responder por el para a súa satisfacción no prazo que se estableza no expediente que se tramite.33.1. O Concello exercerá a inspección das vías públicas, parcelas, solares, obras e instalacións para comprobación do cumprimento das condicións esixibles en canto a ornato, seguridade e salubridade 33.2. O concello poderá ordenar de oficio ou a solicitude dos interesados a execución de obras ou a realización dos traballos necesarios para reposición ou conservación dos terreos en condicións adecuadas de ornato e seguridade. No procedemento a seguir polo concello para resolve-las deficiencias en materia de ornato, seguridade e salubridade dos terreos e solares, seguirase o establecido na normativa sobre procedemento administrativo.34.1. Non poderá ditarse orde de execución sen a previa autorización que resulte preceptiva por mor dos réximes especiais de protección, vencellamento ou servidumes legais que afecten ó terreo, agás as medidas excepcionais de protección cando exista perigo inminente para a seguridade.34.2. A orde de execución que se dite no seu caso irá precedida dos informes técnicos e con determinación das medidas a adoptar e prazo para o seu cumprimento. O incumprimento da execución das medidas ordenadas polo concello dará lugar á incoación de expediente sancionador que se tramitará de conformidade coa normativa sobre procedemento administrativo e o procedemento sancionador, sen prexuízo de que polo concello se proceda á execución subsidiaria das medidas ordenadas, sendo por conta dos interesados os gastos que se orixinen.34.3. Non será preciso o requirimento previo e procederase de xeito inmediato a execución das medidas necesarias, cando concorran motivos de urxencia e da persistencia da situación puidese derivarse un perigo inminente para a seguridade e saúde humana, os recursos naturais ou o medio ambiente. Primeira.— No non previsto na presente ordenanza, procederase de acordo co disposto na normativa en vigor, de réxime xurídico das administracións públicas e do procedemento administrativo común e nas normas de carácter xeral reguladoras do réxime local, sen prexuízo da aplicación da lexislación sectorial na materia. Segunda.— A presente ordenanza entrará en vigor unha vez se teña publicado integramente o seu texto no Boletín Oficial da Provincia e teña transcorrido o prazo previsto no art.65.2 da Lei 7/85, do 2 de abril, reguladora das bases do réxime local.” Contra o presente Acordo, interporase recurso contencioso-administrativo, ante a Sala do Contencioso-Aministrativo do Tribunal Superior de Xustiza de Galicia, no prazo de dous meses, a contar dende o día seguinte á publicación do presente anuncio, de conformidade co artigo 46 da Lei 29/1998, do 13 de xullo, da Xurisdición Contencioso-Administrativa. Vilaboa, 2 de febreiro de 2016.—O Alcalde, José Luis Poceiro Martínez.